**ΣΥΜΒΑΣΗ ΠΑΡΟΧΗΣ ΥΠΗΡΕΣΙΩΝ**

Στην ……………………………… (*τόπος*) σήμερα, την …………………. του μήνα ………………. του έτους ………………………………. μεταξύ των συμβαλλομένων,

**αφενός** του …………………………….(……………………………..), εδρεύοντος ΝΠΔΔ/ΝΠΙΔ/άλλη νομική μορφή (συμπληρώνεται αναλόγως) με την επωνυμία «……………………………….» νομίμως εκπροσωπουμένου από τον …………………………………….καλουμένου εφεξής για λόγους συντομίας «***ΦΟΡΕΑΣ ΥΛΟΠΟΙΗΣΗΣ -ΑΝΑΘΕΤΟΥΣΑ ΑΡΧΗ***»,

**αφετέρου** του ορκωτού ελεγκτή λογιστή ή της ελεγκτικής εταιρείας με την επωνυμία…………………………….., με έδρα την……………………………….. και με φορολογικά στοιχεία ΑΦΜ…………/ΔΟΥ ………… καλουμένου/ης εφεξής για λόγους συντομίας «***ΑΝΑΔΟΧΟΣ***»,

συμφωνήθηκαν και έγιναν αμοιβαία αποδεκτά τα ακόλουθα:

**Λαμβάνοντας υπόψη:**

1. Τα άρθρα 270 έως και 281 του ν. 4738/2020 «Ρύθμιση οφειλών και παροχή δεύτερης ευκαιρίας και άλλες διατάξεις» (Α΄207) και ιδίως το άρθρο 272 για την σύσταση στο Υπουργείο Οικονομικών της αυτοτελούς Ειδικής Υπηρεσίας Συντονισμού Ταμείου Ανάκαμψης.

2. Το ν. 4772/2021 «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις» (Α΄ 17).

3. Το ν. 4822/2021 «Κύρωση της Σύμβασης Χρηματοδότησης μεταξύ της Ευρωπαϊκής Επιτροπής και της Ελληνικής Δημοκρατίας, της Δανειακής Σύμβασης μεταξύ της Ευρωπαϊκής Επιτροπής και της Ελληνικής Δημοκρατίας και των Παραρτημάτων τους και άλλες διατάξεις για το Ταμείο Ανάκαμψης και Ανθεκτικότητας» (Α΄ 135) και ιδίως το άρθρο τρίτο αυτού.

4. Το ν. 4412/2016 «Δημόσιες Συμβάσεις Έργων, Προμηθειών και Υπηρεσιών (προσαρμογή στις Οδηγίες 2014/24/ΕΕ και 2014/25/ΕΕ)» (Α΄ 147)[[1]](#footnote-1).

5. Τον Κανονισμό (ΕΕ) αριθ. 2021/241 του Ευρωπαϊκού Κοινοβουλίου και του Συμβουλίου της 12ης Φεβρουαρίου 2021 για τη θέσπιση του μηχανισμού ανάκαμψης και ανθεκτικότητας (L 57/17).

6. Τον Κανονισμό (ΕΕ) αριθ. 2021/240 του Ευρωπαϊκού Κοινοβουλίου και του Συμβουλίου της 10ης Φεβρουαρίου 2021 για τη θέσπιση Μέσου Τεχνικής Υποστήριξης (L 57/1).

7. Τον Κανονισμό (ΕΕ, Ευρατόμ) αριθ. 2018/1046 του Ευρωπαϊκού Κοινοβουλίου και του Συμβουλίου της 18ης Ιουλίου 2018 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (L 193/1)

8. Την υπ’ αρ. 2021/0159/17.06.2021 Πρόταση της Ευρωπαϊκής Επιτροπής για την Εκτελεστική Απόφαση του Συμβουλίου για την έγκριση της αξιολόγησης του Σχεδίου Ανάκαμψης και Ανθεκτικότητας της Ελλάδας (στο εξής το «Σ.Α.Α.»).

9. Την από 13 Ιουλίου 2021 εκτελεστική απόφαση του Συμβουλίου της Ευρωπαϊκής Ένωσης, για την έγκριση της αξιολόγησης του σχεδίου ανάκαμψης και ανθεκτικότητας για την Ελλάδα (ST 10152/21, ST 10152/21 ADD 1).

10. Την υπ’ αριθ. \_\_\_\_\_\_\_\_\_\_\_\_\_ απόφαση του Υπουργού Οικονομικών «Σύστημα διαχείρισης και ελέγχου των Δράσεων και των Έργων του Ταμείου Ανάκαμψης και Ανθεκτικότητας (Β’…….).

11. Την υπ’ αριθ. \_\_\_\_\_\_\_\_\_\_\_\_\_ απόφαση του Διοικητή της Ειδικής Υπηρεσίας Συντονισμού Ταμείου Ανάκαμψης με την οποία εγκρίθηκε το Εγχειρίδιο διαδικασιών του Συστήματος Διαχείρισης και Ελέγχου Ταμείου Ανάκαμψης (Έκδοση 1η Σεπτέμβριος 2021).

12. Την ………………………… Απόφαση Ένταξης του Έργου στο ΤΑΑ.

*[Στην περίπτωση ανάθεσης σύμφωνα με τις διαδικασίες των δημοσίων συμβάσεων να συμπληρωθούν και τα στοιχεία της διαγωνιστικής διαδικασίας, ήτοι στοιχεία πρόσκλησης ή διακήρυξης, στοιχεία απόφασης ανάθεσης κ.α.*]

**ΑΡΘΡΟ 1 - ΑΝΤΙΚΕΙΜΕΝΟ ΤΗΣ ΣΥΜΒΑΣΗΣ**

1. Αντικείμενο της παρούσας σύμβασης είναι η διενέργεια του ελέγχου από τον Ανάδοχο στο Έργο «…….» (εφεξής, Έργο) με σκοπό την επιβεβαίωση της επίτευξης κάθε Οροσήμου και Στόχου που συνδέεται με Αίτημα Πληρωμής, καθώς και της ολοκλήρωσης του Έργου. σύμφωνα και με τα ειδικότερα προβλεπόμενα στην Απόφαση Ένταξης του Έργου στο ΤΑΑ. Ο διενεργούμενος από τον Ανάδοχο έλεγχος θα συνίσταται σε διοικητικούς ή και επιτόπιους ελέγχους στο Έργο, προκειμένου να ελεγχθούν διοικητικές, δημοσιονομικές, τεχνικές και φυσικές πτυχές του Έργου. Ο Ανάδοχος θα εκτελεί τα καθήκοντά του σύμφωνα με τα Διεθνή και Ελληνικά Ελεγκτικά Πρότυπα, το Σύστημα Διαχείρισης και Ελέγχου των Δράσεων και των Έργων του Ταμείου Ανάκαμψης και Ανθεκτικότητας και το Εγχειρίδιο Διαδικασιών του Συστήματος Διαχείρισης και Ελέγχου του ΤΑΑ.

2. Στο πλαίσιο άσκησης των καθηκόντων του, ο Ανάδοχος ελέγχει και βεβαιώνει εγγράφως την επίτευξη κάθε Οροσήμου/Στόχου, την ολοκλήρωση του Έργου και την τήρηση της αρχής της χρηστής δημοσιονομικής διαχείρισης και του εφαρμοστέου εθνικού και ενωσιακού δικαίου και, ιδίως, των κανόνων σχετικά με την αποφυγή της σύγκρουσης συμφερόντων, την πρόληψη της απάτης, της διαφθοράς και της διπλής χρηματοδότησης κατά την υλοποίηση του Έργου και τη διαχείριση των κονδυλίων, σύμφωνα με τα προβλεπόμενα στο Εγχειρίδιο διαδικασιών.

3. Σκοπός του ελέγχου είναι να διαπιστωθούν τα ακόλουθα:

1. Η επίτευξη του Οροσήμου/Στόχου που συνδέεται με Αίτημα Πληρωμής, ως έχουν εγκριθεί στην Εκτελεστική Απόφαση του Συμβουλίου και στο ΕΣΑΑ, καθώς και η βεβαίωση της μη ανάσχεσης της επίτευξης προηγούμενου Οροσήμου/Στόχου.
2. Η εξέταση της ακρίβειας των πληροφοριών που παρέχει ο Φορέας υλοποίησης όσον αφορά την οικονομική και φυσική πρόοδο του Έργου, προκειμένου να επαληθευτεί ο βαθμός υλοποίησης του φυσικού και οικονομικού αντικείμενο.
3. Η νομιμότητα των διαδικασιών ανάθεσης και εκτέλεσης δημοσίων συμβάσεων έργων, προμηθειών και υπηρεσιών, συμβάσεων παραχώρησης και συμβάσεων ΣΔΙΤ ή όποιας άλλης νομικής δέσμευσης αφορά το έργο.
4. Η νομιμότητα των διαδικασιών υλοποίησης και τροποποίησης των συμβάσεων/ νομικών δεσμεύσεων.
5. Η νομιμότητα και κανονικότητα της έκδοσης και εξόφλησης (σύμφωνα με τις διατάξεις του ν. 4308/2014 (Α’ 251) ΕΛΠ, του ν. 4172/2013 (Α’ 167) ΚΦΕ, του ν. 2859/2000 (Α’ 248) Κώδικας ΦΠΑ και της εργατικής νομοθεσίας όπως κάθε φορά ισχύουν) κάθε τιμολογίου/παραστατικού, το οποίο περιλαμβάνεται στον «Πίνακα Δαπανών» που επισυνάπτεται στο Δελτίο Επίτευξης Οροσήμων και Στόχων και η ορθή λογιστική καταχώρηση αυτών.
6. Ότι κάθε δαπάνη που αφορά το εγκεκριμένο έργο πραγματοποιήθηκε εντός της επιλέξιμης χρονικής περιόδου και είναι επιλέξιμη σύμφωνα με την Υπουργική Απόφαση «Σύστημα διαχείρισης και ελέγχου των Δράσεων και των Έργων του Ταμείου Ανάκαμψης και Ανθεκτικότητας», όπως ισχύει.
7. Η τήρηση ξεχωριστής λογιστικής μερίδας ή επαρκούς λογιστικής κωδικοποίησης, στην οποία θα είναι διακριτό το σύνολο των δαπανών και επιχορηγήσεων του έργου. Η απεικόνιση των φορολογικών αποσβέσεων στο Μητρώο Παγίων και η καταχώριση τους στους αντίστοιχους λογαριασμούς λογιστικής με βάση τις διατάξεις του αρ. 24 Ν.4172/2013 ΚΦΕ, όπως ισχύει.
8. Η τεκμηρίωση της ύπαρξης επαρκούς διαδρομής ελέγχου στη διαχείριση του έργου από το Φορέα Υλοποίησης.
9. Η βεβαίωση αποφυγής διπλής χρηματοδότησης.
10. Η βεβαίωση ότι δεν διαπιστώθηκε υπόνοια απάτης ή σύγκρουσης συμφερόντων.
11. Η βεβαίωση της συμμόρφωσης της Δράσης /Έργου με την αρχή της «μη πρόκλησης σημαντικής βλάβης», όπου απαιτείται από τον Κανονισμό.
12. Η βεβαίωση της συμμόρφωσης της Δράσης /Έργου με τους κλιματικούς/ψηφιακούς στόχους, όπου απαιτείται από τον Κανονισμό.

4. Προς εκπλήρωση των καθηκόντων του, ο Ανάδοχος δύναται να συνεργάζεται με άλλης επαγγελματικής ειδικότητας πρόσωπα, όπου απαιτείται, όπως με εξειδικευμένους νομικούς συμβούλους και μηχανικούς, ανάλογα με τα ιδιαίτερα χαρακτηριστικά του εκάστου ελεγχόμενου Έργου ή/και των Οροσήμων/Στόχων προς επιβεβαίωση, τα οποία καταρτίζουν και υποβάλλουν στον Ανεξάρτητο Ελεγκτή για συνυποβολή τα σχετικά τους πορίσματα, που συνοδεύουν την Έκθεση Επίτευξης Οροσήμων/Στόχων. Τα ανωτέρω πρόσωπα, πρέπει να διαθέτουν την απαραίτητη ειδική εμπειρία, εκπαίδευση, επαγγελματισμό, τεχνογνωσία και υποδομές για τη διεξαγωγή του ανεξάρτητου ελέγχου και επιδεικνύουν την προσήκουσα επιμέλεια κατά τη διενέργεια του.

**ΑΡΘΡΟ 2 – ΠΑΡΑΔΟΤΕΑ**

1. Ο Ανάδοχος συντάσσει και παραδίδει στην Αναθέτουσα Αρχή επαρκώς τεκμηριωμένη Έκθεση Επίτευξης Οροσήμων/Στόχων με τα αποτελέσματα του διενεργηθέντος ελέγχου, συνοδευόμενη από συμπληρωμένη και επαρκώς τεκμηριωμένη Λίστα Ελέγχου και τα συναφή έγγραφα τεκμηρίωσης. Η Έκθεση Επίτευξης Οροσήμων/Στόχων καταρτίζεται σύμφωνα με τα σχετικά ειδικώς αναφερόμενα στη *Διαδικασία Δ8 Έλεγχος Ανεξάρτητου Ελεγκτή* του Συστήματος Διαχείρισης και Ελέγχου του ΤΑΑ και περιλαμβάνει στοιχεία και πληροφορίες σχετικά με τη βεβαίωση της επίτευξης των Οροσήμων/Στόχων που σχετίζονται με Αιτήματα Πληρωμής και την υλοποίηση των Δράσεων και των Έργων, καθώς και τη βεβαίωση ότι η διαχείριση των πόρων του ΤΑΑ πραγματοποιήθηκε σύμφωνα με όλους τους εφαρμοστέους κανόνες, ιδίως τους κανόνες σχετικά με την αποφυγή της σύγκρουσης συμφερόντων, την πρόληψη της απάτης, τη διαφθορά και τη διπλή χρηματοδότηση και σύμφωνα με την αρχή της χρηστής δημοσιονομικής διαχείρισης, καθώς επίσης και τη σχετική Λίστα Ελέγχου, ως αυτή παρέχεται στο εγκεκριμένο Εγχειρίδιο διαδικασιών του ΤΑΑ.
2. Ο Ανάδοχος υποχρεούται μαζί με την Έκθεση Επίτευξης Οροσήμων/Στόχων να υποβάλλει υπεύθυνη δήλωση του ν. 1599/1986 (Α΄ 75) σχετικά με την ανεξαρτησία του προς το φορέα για τον οποίο διενήργησε τον έλεγχο, όπως το περιεχόμενο αυτής εξειδικεύεται στο Εγχειρίδιο διαδικασιών. Η υπεύθυνη δήλωση του προηγούμενου εδαφίου υποβάλλεται και για κάθε συνεργαζόμενο με τον Ανάδοχο πρόσωπο σύμφωνα με την παρ. 4 του άρθρου 1 της παρούσας.
3. Τα ως άνω έγγραφα θα συγκοινοποιούνται και στην Υπηρεσία Συντονισμού του Υπουργείου Οικονομικών.

**ΑΡΘΡΟ 3 - ΔΙΑΡΚΕΙΑ ΣΥΜΒΑΣΗΣ**

1. Η διάρκεια της παρούσας σύμβασης ορίζεται από την υπογραφή της και μέχρι ..............................

2. Η συνολική διάρκεια της σύμβασης μπορεί να παρατείνεται μετά από αιτιολογημένη απόφαση της αναθέτουσας αρχής μέχρι το 50% αυτής, ύστερα από σχετικό αίτημα του Αναδόχου που υποβάλλεται πριν από τη λήξη της διάρκειάς της, σε αντικειμενικά δικαιολογημένες περιπτώσεις που δεν οφείλονται σε υπαιτιότητα του αναδόχου.

**ΑΡΘΡΟ 4 - ΥΠΟΧΡΕΩΣΕΙΣ ΑΝΑΔΟΧΟΥ**

Ο Ανάδοχος εγγυάται και δεσμεύεται ανέκκλητα στην Αναθέτουσα Αρχή:

* Ότι τηρεί και θα εξακολουθήσει να τηρεί κατά την εκτέλεση της παρούσας σύμβασης τις υποχρεώσεις του που απορρέουν από τις διατάξεις της περιβαλλοντικής, κοινωνικοασφαλιστικής και εργατικής νομοθεσίας, που έχουν θεσπιστεί με το δίκαιο της Ένωσης, το εθνικό δίκαιο, συλλογικές συμβάσεις ή διεθνείς διατάξεις περιβαλλοντικού, κοινωνικού και εργατικού δικαίου, οι οποίες απαριθμούνται στο Παράρτημα Χ του Προσαρτήματος Α’ (και του ν. 4412/2016 (Α’ 147)). Η τήρηση των εν λόγω υποχρεώσεων ελέγχεται και βεβαιώνεται από τα όργανα που επιβλέπουν την εκτέλεση της παρούσας σύμβασης και τις αρμόδιες δημόσιες αρχές και υπηρεσίες που ενεργούν εντός των ορίων της ευθύνης και της αρμοδιότητάς τους.
* Ότι θα ενεργεί σύμφωνα με τον νόμο και με την παρούσα, ότι θα λαμβάνει τα κατάλληλα μέτρα για να διασφαλίσει την ομαλή και προσήκουσα εκτέλεση της παρούσας και ότι δεν θα ενεργήσει αθέμιτα, παράνομα ή καταχρηστικά καθ ́ όλη τη διάρκεια της εκτέλεσης της παρούσας.

**ΑΡΘΡΟ 5 - ΥΠΟΧΡΕΩΣΕΙΣ ΑΝΑΘΕΤΟΥΣΑΣ ΑΡΧΗΣ**

1. Η Αναθέτουσα Αρχή υποχρεούται να διευκολύνει την πρόσβαση στελεχών ή εξουσιοδοτημένων οργάνων του Αναδόχου στην έδρα της, στον τόπο υλοποίησης των Δράσεων/Έργων, ή/και στην έδρα του Αναδόχου προκειμένου να πραγματοποιηθούν έλεγχοι ή/και επιθεωρήσεις ή/και επιτόπιοι έλεγχοι ή/και επιτόπιες επισκέψεις και μεριμνά ώστε τυχόν τρίτοι που συμμετέχουν στην εκτέλεση κονδυλίων του ΤΑΑ να εκχωρούν τα ισοδύναμα δικαιώματα.

2. Η Αναθέτουσα Αρχή οφείλει να συμμορφώνεται με τυχόν παρατηρήσεις του Αναδόχου.

**ΑΡΘΡΟ 6 - ΑΜΟΙΒΗ – ΤΡΟΠΟΣ ΠΛΗΡΩΜΗΣ**

1. Το συνολικό συμβατικό τίμημα ανέρχεται στο ποσό των …. (……) , πλέον ΦΠΑ…..%

2. Η πληρωμή του Αναδόχου θα πραγματοποιηθεί ως εξής[[2]](#footnote-2): ………………………….

3. Η πληρωμή του συμβατικού τιμήματος θα γίνεται με την προσκόμιση από τον Ανάδοχο των νομίμων παραστατικών και δικαιολογητικών, που προβλέπονται από τις διατάξεις του άρθρου 200 παρ. 5 του ν. 4412/2016 *[σε περίπτωση δημόσιας σύμβασης],* καθώς και κάθε άλλου δικαιολογητικού που τυχόν ήθελε ζητηθεί από τις αρμόδιες υπηρεσίες που διενεργούν τον έλεγχο και την πληρωμή.

4. Τον Ανάδοχο βαρύνουν οι υπέρ τρίτων κρατήσεις, ως και κάθε άλλη επιβάρυνση, σύμφωνα με την κείμενη νομοθεσία, μη συμπεριλαμβανομένου Φ.Π.Α., για την παράδοση των υπηρεσιών στον τόπο και με τον τρόπο που προβλέπεται στη Διακήρυξη και λοιπά έγγραφα της Σύμβασης. Οι υπέρ τρίτων κρατήσεις υπόκεινται στο εκάστοτε ισχύον αναλογικό τέλος χαρτοσήμου ....% και στην επ’ αυτού εισφορά υπέρ ΟΓΑ *....%. [σε περίπτωση δημόσιας σύμβασης]*

*[εναλλακτικά, στις λοιπές περιπτώσεις, πλην δημοσίων συμβάσεων]*

Με κάθε πληρωμή θα γίνεται η προβλεπόμενη από την κείμενη νομοθεσία παρακράτηση φόρου εισοδήματος αξίας .....% επί του καθαρού ποσού.

**ΑΡΘΡΟ 7 - ΤΜΗΜΑΤΙΚΕΣ/ΕΝΔΙΑΜΕΣΕΣ ΠΡΟΘΕΣΜΙΕΣ - ΠΑΡΑΛΑΒΗ ΑΝΤΙΚΕΙΜΕΝΟΥ - ΧΡΟΝΟΣ ΚΑΙ ΤΡΟΠΟΣ ΠΑΡΟΧΗΣ ΥΠΗΡΕΣΙΩΝ**

*[σε περίπτωση δημόσιας σύμβασης]*

 *[Εφόσον προβλέπεται στην πρόσκληση/διακήρυξη, συμπληρώνεται η παρ. 1, άλλως διαγράφεται]*

*1.* Ο Ανάδοχος υποχρεούται να παρέχει τις υπηρεσίες του στο χρονικό διάστημα και με τον τρόπο που καθορίζονται στα άρθρα ……... της Διακήρυξης/Πρόσκλησης. Ειδικότερα, για τα επιμέρους στάδια παροχής υπηρεσιών ή υποβολής των παραδοτέων ορίζονται τμηματικές /ενδιάμεσες προθεσμίες ως εξής[[3]](#footnote-3): α)….. β)…… κ.λ.π.

2. Ο Ανάδοχος υποχρεούται να παρέχει τις υπηρεσίες του και να υποβάλει τα παραδοτέα στην Αναθέτουσα Αρχή σύμφωνα με το άρθρο………..της Διακήρυξης/Πρόσκλησης. Μη εμπρόθεσμη παροχή των υπηρεσιών ή/και υποβολή των παραδοτέων από τον Ανάδοχο επάγεται την κήρυξη αυτού ως έκπτωτου.

3. H παραλαβή των παρεχόμενων υπηρεσιών ή/και παραδοτέων γίνεται από την Επιτροπή Παρακολούθησης και Παραλαβής της Σύμβασης

4. Αν παρέλθει χρονικό διάστημα μεγαλύτερο των τριάντα (30) ημερών από την ημερομηνία υποβολής του παραδοτέου από τον Ανάδοχο και δεν έχει εκδοθεί από την επιτροπή πρωτόκολλο παραλαβής, ισχύουν τα αναφερόμενα στο άρθρο 219 παρ. 5 του ν. 4412/2016.

5. Ανεξάρτητα από την αυτοδίκαιη παραλαβή και την πληρωμή του Αναδόχου, πραγματοποιούνται οι προβλεπόμενοι από την παρούσα έλεγχοι από επιτροπή που συγκροτείται με απόφαση της Αναθέτουσας Αρχής, στην οποία δεν μπορεί να συμμετέχουν ο πρόεδρος και τα μέλη της επιτροπής της παραγράφου που δεν πραγματοποίησε την παραλαβή στον προβλεπόμενο από την παρούσα σύμβαση χρόνο. Η παραπάνω επιτροπή παραλαβής προβαίνει σε όλες τις διαδικασίες παραλαβής που άρθρου 219 του ν. 4412/2016 και συντάσσει τα σχετικά πρωτόκολλα. Οι εγγυητικές επιστολές προκαταβολής και καλής εκτέλεσης δεν επιστρέφονται πριν την ολοκλήρωση όλων των προβλεπομένων από την παρούσα σύμβαση ελέγχων και τη σύνταξη των σχετικών πρωτοκόλλων.

*[εναλλακτικά, στις λοιπές περιπτώσεις, πλην δημοσίων συμβάσεων]*

*1. Ο Ανάδοχος υποχρεούται να παρέχει τις υπηρεσίες του στο χρονικό διάστημα και με τον τρόπο που καθορίζονται στα άρθρα ……... της Διακήρυξης/Πρόσκλησης. Ειδικότερα, για τα επιμέρους στάδια παροχής υπηρεσιών ή υποβολής των παραδοτέων ορίζονται τμηματικές /ενδιάμεσες προθεσμίες ως εξής[[4]](#footnote-4): α)….. β)…… κ.λ.π.*

*2. Ο Ανάδοχος υποχρεούται να παρέχει τις υπηρεσίες του και να υποβάλει τα παραδοτέα στην Αναθέτουσα Αρχή σύμφωνα με το άρθρο………..της Πρόσκλησης. Μη εμπρόθεσμη παροχή των υπηρεσιών ή/και υποβολή των παραδοτέων από τον Ανάδοχο επάγεται την λήξη της παρούσας.*

**ΑΡΘΡΟ 8 - ΚΗΡΥΞΗ ΟΙΚΟΝΟΜΙΚΟΥ ΦΟΡΕΑ ΕΚΠΤΩΤΟΥ –ΚΥΡΩΣΕΙΣ**

*[σε περίπτωση δημόσιας σύμβασης]*

1. Ο Ανάδοχος κηρύσσεται υποχρεωτικά έκπτωτος από τη σύμβαση και από κάθε δικαίωμα που απορρέει από αυτήν, με απόφαση της Αναθέτουσας Αρχής για τους λόγους που αναφέρονται στο άρθρο 203 του ν. 4412/2016 και σύμφωνα με τα οριζόμενα στο άρθρο ……… της Διακήρυξης. Στον Ανάδοχο που κηρύσσεται έκπτωτος από την παρούσα σύμβαση, επιβάλλονται, με απόφαση της Αναθέτουσας Αρχής και κατόπιν τήρησης της σχετικής διαδικασίας και οι κυρώσεις/αποκλεισμός που προβλέπονται στο ως άνω άρθρο …….. της Διακήρυξης**.**
2. Αν λήξει η συνολική διάρκεια της σύμβασης, χωρίς να υποβληθεί εγκαίρως αίτημα παράτασης ή, αν λήξει η παραταθείσα, κατά τα ανωτέρω, διάρκεια, χωρίς να υποβληθούν στην αναθέτουσα αρχή τα παραδοτέα της σύμβασης, ο ανάδοχος κηρύσσεται έκπτωτος. Αν οι υπηρεσίες παρασχεθούν από υπαιτιότητα του αναδόχου μετά τη λήξη της διάρκειας της σύμβασης, και μέχρι λήξης του χρόνου της παράτασης που χορηγήθηκε επιβάλλονται εις βάρος του ποινικές ρήτρες, σύμφωνα με το άρθρο 218 του ν. 4412/2016 και το άρθρο ………… της Διακήρυξης.
3. Ο ανάδοχος δεν κηρύσσεται έκπτωτος για λόγους που αφορούν σε υπαιτιότητα του φορέα εκτέλεσης της σύμβασης ή αν συντρέχουν λόγοι ανωτέρας βίας.

*[Εναλλακτικά, στις άλλες περιπτώσεις, πλην δημοσίων συμβάσεων, διαμορφώνεται το εν λόγω άρθρο αναλόγως ρυθμίζοντας το δικαίωμα καταγγελίας της σύμβασης σε περίπτωση μη εκπλήρωσης ή πλημμελούς εκπλήρωσης των συμβατικών υποχρεώσεων του αναδόχου.]*

**ΑΡΘΡΟ 9 - ΤΡΟΠΟΠΟΙΗΣΗ ΣΥΜΒΑΣΗΣ ΚΑΤΑ ΤΗ ΔΙΑΡΚΕΙΑ ΤΗΣ**

1. Τροποποίηση των όρων της παρούσας σύμβασης γίνεται μόνον με μεταγενέστερη γραπτή και ρητή συμφωνία των μερών και σύμφωνα με τα οριζόμενα στο άρθρο 132 του ν.4412/2016. *[σε περίπτωση δημόσιας σύμβασης]*

*[εναλλακτικά, στις λοιπές περιπτώσεις, πλην δημοσίων συμβάσεων]*

*Τροποποίηση των όρων της παρούσας σύμβασης γίνεται μόνον με μεταγενέστερη γραπτή και ρητή συμφωνία των μερών.*

**ΑΡΘΡΟ 10 - ΟΛΟΚΛΗΡΩΣΗ ΣΥΜΒΑΤΙΚΟΥ ΑΝΤΙΚΕΙΜΕΝΟΥ**

Η σύμβαση θεωρείται ότι έχει ολοκληρωθεί, όταν παραληφθούν οριστικά, ποσοτικά και ποιοτικά οι υπηρεσίες, όταν αποπληρωθεί το συμβατικό τίμημα και εκπληρωθούν και οι τυχόν λοιπές συμβατικές ή νόμιμες υποχρεώσεις και από τα δύο συμβαλλόμενα μέρη και αποδεσμευθούν οι σχετικές εγγυήσεις κατά τα προβλεπόμενα στη σύμβαση.

**ΑΡΘΡΟ 11 – ΕΜΠΙΣΤΕΥΤΙΚΟΤΗΤΑ**

Καθ’ όλη τη διάρκεια ισχύος της Σύμβασης, αλλά και [*για διάστημα \_\_\_ ετών* ] μετά τη λήξη ή λύση αυτής, ο Ανάδοχος υποχρεούται να τηρεί εμπιστευτικά και να μη γνωστοποιήσει σε τρίτους, χωρίς την προηγούμενη έγγραφη συγκατάθεση της Αναθέτουσας Αρχής, οποιαδήποτε έγγραφα ή πληροφορίες που θα περιέλθουν σε γνώση του κατά την εκτέλεση των υπηρεσιών και την εκπλήρωση των υποχρεώσεών του.

Ο Ανάδοχος δεν μπορεί να προβαίνει σε δημόσιες δηλώσεις σχετικά με τις υπηρεσίες χωρίς την προηγούμενη έγγραφη άδεια της Αναθέτουσας Αρχής, ούτε να συμμετέχει σε δραστηριότητες ασυμβίβαστες με τις υποχρεώσεις του απέναντι στην Αναθέτουσα Αρχή. Ο Ανάδοχος δεν δεσμεύει την Αναθέτουσα Αρχή, με κανένα τρόπο, χωρίς την προηγούμενη έγγραφή της άδεια.

**ΑΡΘΡΟ 12 - ΕΦΑΡΜΟΣΤΕΟ ΔΙΚΑΙΟ – ΕΠΙΛΥΣΗ ΔΙΑΦΟΡΩΝ**

1. Η παρούσα διέπεται από το Ελληνικό Δίκαιο και ειδικότερα από το θεσμικό πλαίσιο που αναφέρεται στην παρούσα.

2. Κατά την εκτέλεση της σύμβασης, κάθε διαφορά που προκύπτει αναφορικά με την ερμηνεία, και/ή το κύρος και/ή την εκτέλεση της παρούσας, ή εξ αφορμής της, επιλύονται σύμφωνα με το άρθρο .. της Διακήρυξης (βλ. άρθρο 205 Α του ν. 4412/2016)*. [σε περίπτωση δημόσιας σύμβασης]*

*[εναλλακτικά, στις λοιπές περιπτώσεις, πλην δημοσίων συμβάσεων]*

*Κατά την εκτέλεση της σύμβασης, κάθε διαφορά που προκύπτει αναφορικά με την ερμηνεία, και/ή το κύρος και/ή την εκτέλεση της παρούσας, ή εξ αφορμής της, επιλύεται από τα Δικαστήρια \_\_\_\_\_\_\_\_\_\_ .*

**ΑΡΘΡΟ 13 - ΛΟΙΠΟΙ ΟΡΟΙ**

Άπαντες οι όροι της Διακήρυξης και των Εγγράφων της Σύμβασης που σχετίζονται με την εκτέλεση της παρούσας αποτελούν αναπόσπαστο τμήμα αυτής.

Η παρούσα σύμβαση συντάχθηκε σε δύο αντίτυπα, αναγνώσθηκε και υπογράφηκε ως ακολούθως από τα συμβαλλόμενα μέρη.

**ΟΙ ΣΥΜΒΑΛΛΟΜΕΝΟΙ**

**ΓΙΑ ΤΟΝ ΦΟΡΕΑ ΥΛΟΠΟΙΗΣΗ ΓΙΑ ΤΗΝ ΑΝΑΔΟΧΟ /ΕΤΑΙΡΕΙΑ**

 **Ο ΝΟΜΙΜΟΣ ΕΚΠΡΟΣΩΠΟΣ Ο ΝΟΜΙΜΟΣ ΕΚΠΡΟΣΩΠΟΣ**

1. Σε περίπτωση που ο φορέας Υλοποίησης υπάγεται στις σχετικές διατάξεις άλλως αναφέρεται το θεσμικό πλαίσιο που διέπει τον φορέα Υλοποίησης. [↑](#footnote-ref-1)
2. Σε περίπτωση δημόσιας σύμβασης ο τρόπος πληρωμής καθορίζεται στη διακήρυξη. Αν δεν προβλέπεται διαφορετικά στη διακήρυξη, η πληρωμή μπορεί να γίνει είτε α) με την εξόφληση του 100% της συμβατικής αξίας μετά την οριστική παραλαβή της υπηρεσίας, είτε β) με την χορήγηση έντοκης προκαταβολής μέχρι ποσοστού 50% της συμβατικής αξίας, χωρίς ΦΠΑ, έναντι ισόποσης εγγύησης και την καταβολή του υπολοίπου είτε μετά την οριστική παραλαβή της υπηρεσίας, είτε με πληρωμή ποσοστού 20% της συμβατικής αξίας χωρίς ΦΠΑ με το πρωτόκολλο παραλαβής κατόπιν του μακροσκοπικού ελέγχου, και την εξόφληση της υπόλοιπης συμβατικής αξίας με τον συνολικό ΦΠΑ μετά την οριστική παραλαβή των υλικών, βλ. αρθ. 200 ν. 4412/2016. [↑](#footnote-ref-2)
3. Συμπληρώνεται από την αναθέτουσα αρχή εφόσον υπάρχουν. [↑](#footnote-ref-3)
4. Συμπληρώνεται από την αναθέτουσα αρχή εφόσον υπάρχουν. [↑](#footnote-ref-4)